**Príloha č. 1 Úspechy žiakov v šk. r. 2018/19**

Milí žiaci, vážení rodičia,

máme za sebou ďalší školský rok, ktorý môžeme zhodnotiť ako veľmi plodný a úspešný. Chcela by som sa s Vami podeliť o úspechy, ktoré sme v tomto roku dosiahli. Našu školu v školskom roku 2018/19 navštevovalo 17 žiakov, z toho 6 dievčat, 11 chlapcov. Naša koncoročné hodnotenie na vysvedčeniach je nasledovné: priemer všetkých známok na škole je 1,34, v porovnaní s minulým rokom približne na tej istej úrovni, zhoršenie bolo o 1 desatinu. 9 žiakov školy má samé jednotky.

Výsledky koncoročného testovania sú nasledovné:

|  |  |  |  |  |  |  |
| --- | --- | --- | --- | --- | --- | --- |
| Ročník/ predmety | Slov. j. | Mat. | Prír. | Vlast. | Angl. j. | Za triedu |
| 1.roč. | 93% | 91% | 84% | - | - | 89% |
| 2.roč. | 93% | 89% | 93% | - | - | 92% |
| 3.roč. | 84% | 89% | 91% | 92% | 77% | 87% |
| 4.roč. | 71% | 69% | 84% | 93% | 78% | 79% |
| Za školu | 88% | 85% | 88% | 92% | 78% | 87% |

V porovnaní s minulým rokom sme dosiahli o 2 % nižší výsledok.

Vymeškali sme počas roku 1073 hodín, čo je priemerne na žiaka 63 hod. Hodnotíme to ako neuspokojivé. Žiaci veľmi vymeškávajú zo školy z rodinných dôvodov.

**Testovanie v 5. ročníku** u žiakov, ktorí od nás odišli sa skončilo priemernými výsledkami 68 % , čo **je o 9 percent lepšie** ako je celoslovenský priemer. Celoslovenský priemer je 59%.To pre nás znamená, že sa zaradzujeme medzi 40% úspešných škôl na Slovensku. Stále je to dobrý výsledok, budeme na tom pracovať, aby sa to zlepšilo.

Okrem dobrého prospechu žiakov sa môžeme pochváliť aj dobrými výsledkami a úspechmi našich žiakov v rôznych medzinárodných a celoslovenských súťažiach.

Medzinárodnej informatickej súťaže **ibobor** sa zúčastnilo 11 žiakov školy 2.,3. a 4. ročníka, z toho 1 žiačka dosiahli výborný výsledok – umiestnili sa v prvých 15 % najúspešnejších žiakov na Slovensku – **Vanesska Skupeňová** a v prvých 30 % sa umiestnili **Lukáš Linet a Dominik Skupeň.**

Celoročnej celoslovenskej matematickej súťaže **Maksík**, v ktorej žiaci spolupracovali aj so svojimi rodičmi sa zúčastnilo 9 žiakov 2.,3.a 4. ročníka. Dvaja žiaci získali titul najmúdrejší Maksáčik – **Michaela Kortišová a Lukáš Linet.** Ostatní zúčastnení získali titul Múdry Maksáčik.

Medzinárodnej súťaže Všetkovedko – súťaže o všeobecnom prehľade detí v rôznych oblastiach – sa zúčastnilo 6 žiakov školy. Titul **Všetkovedko** získala **– Michaela Kortišová a všetkovedkov učeň - veľmi dobré výsledky mali : Dominik Skupeň a Natália Černeková.**

Medzinárodnej matematickej súťaže **Matematický klokan** sa zúčastnilo 12 žiakov od 1. do 4. ročníka. Úspešným riešiteľom bola: **Michaela Kortišová, umiestnila v prvých 18% žiakov na Slovensku.** Dobré výsledky tiež dosiahli: **Patrik Jahvodka, Mateo Slosarčík, Marián Puškár, Lukáš Linet , Dominik Skupeň, Natália Černeková, Janka Marčišová.**

**V školskom kole Slávik Slovenska** sa umiestnili nasledovne:

**Slávik Slovenska** – **1.m. Janka Marčišová 2. m. Laura Šottníková 3.m. Natália Černeková.**

**Hviezdoslavov Kubín** –poézia **– 1.m. Michaela Kortišová, 2.m. Natália Černeková, 3.m. – próza- Jana Marčišová.**

Uskutočnili sme školský **anglický maratón**, kde svoju aktivitu prejavili:**v 4. roč. 1. m. Vanesska Skupeňová, 2.m. Laura Šottníková, 3. m. Nicolas Masný. V 2. roč. 1.m.Leah Badová, 2.m. Dominik Skupeň, 3.m. Michaela Kortišová.**

V súťaži v slovenskom jazyku **Ypsilon** súťažili všetci žiaci a najúspešnejší boli **všetci prváci a z 2. roč. Michaela Kortišová, Natália Černeková. Leah Badová, Lukáš Linet, Dominik Skupeň, Petra Fusková.**

V tomto školskom roku po prvýkrát sme sa zapojili do zberu hliníka **Alino –** vyzbierali sme za ZŠ 21 kg hliníka čo je priemerne 1,2 kg na žiaka, čím sme prispeli k ochrane našej zeme. nerobíme to pre odmeny, ale pre to, aby sa nám v budúcnosti dobre žilo.

Na úrovni školy sme uskutočnili celoročnú súťaž **Čitateľský maratón**, ktorý svedčí o tom , že naše deti majú rady knihy a neustále čítajú. Najlepšou čitateľkou bola **Michaela Kortišová** prečítala za rok 213 príbehov. Na druhom mieste **Natália Černeková** - prečítala 198 príbehov, na treťom mieste **Leah Badová a Dominik Skupeň** – prečítali po 178 príbehov. Celá škola prečítala 1264 príbehov, čo je priemerne  **74 príbehov na jedného žiaka**. Pri porovnaní s minulým rokom je to 2-krát viac. Chválime zvlášť 2. ročník v tejto aktivite.

Uskutočňujeme samozrejme aj nasledovné **športové súťaže**: súťaž na kolobežkách, súťaž na korčuliach, súťaž na bicykloch. Vyvrcholením športu je **školská atletická športová olympiáda**, ktorú sme tento rok uskutočnili v spolupráci so ZŠ s MŠ Dolný Hričov. Naši žiaci sa tiež nedali zahanbiť a na dobrej úrovni konkurovali súťažiacim z inej školy a získali niekoľko medailí.